**1、相思 王维**

红豆生南国，春来发几枝。

愿君多采撷，此物最相思。

**2、咏鹅 骆宾王**

鹅，鹅，鹅，曲项向天歌。

白毛浮绿水，红掌拨清波。

**3、咏柳 贺知章**

碧玉妆成一树高，

万条垂下绿丝绦。

不知细叶谁裁出？

二月春风似剪刀。

**4、春晓 孟浩然**

春眠不觉晓,处处闻啼鸟。

夜来风雨声,花落知多少。

**5、静夜思 李白**

床前明月光，疑是地上霜。

举头望明月，低头思故乡。

**6、清明 杜牧**

清明时节雨纷纷，

路上行人欲断魂。

借问酒家何处有，

牧童遥指杏花村。

**7、鹿柴 王维**

空山不见人，但闻人语响。

返影入深林，复照青苔上。

**8、早发白帝城 李白**

朝辞白帝彩云间，

千里江陵一日还。

两岸猿声啼不住，

轻舟已过万重山。

**9、寻隐者不遇 贾岛**

松下问童子，言师采药去。

只在此山中，云深不知处。

**10、江雪 柳宗元**

千山鸟飞绝，万径人踪灭。

孤舟蓑笠翁，独钓寒江雪。

**11、登鹳雀楼 王之涣**

白日依山尽，黄河入海流。

欲穷千里目，更上一层楼。

**12、绝句 杜甫**

两个黄鹂鸣翠柳，

一行白鹭上青天。

窗含西岭千秋雪，

门泊东吴万里船。

**13、鸟鸣涧 王维**

人闲桂花落，夜静春山空。

月出惊山鸟，时鸣春涧中。

**14、池上 白居易**

小娃撑小艇，偷采白莲回。

不解藏踪迹，浮萍一道开。

**15、出塞 王昌龄**

秦时明月汉时关，

万里长征人未还。

但使龙城飞将在，

不教胡马度阴山。

**16、九月九日忆山东兄弟 王维**

独在异乡为异客，

每逢佳节倍思亲。

遥知兄弟登高处，

遍插茱萸少一人。

**17、回乡偶书 贺知章**少小离家老大回，

乡音无改鬓毛衰。
儿童相见不相识，

笑问客从何处来。

**18、悯农 李绅**

锄禾日当午， 汗滴禾下土。

谁知盘中餐， 粒粒皆辛苦。

**19、暮江吟 白居易**

一道残阳铺水中，

半江瑟瑟半江红。

可怜九月初三夜，

露似真珠月似弓。

**20、八阵图 杜甫**

功盖三分国，名成八阵图。

江流石不转，遗恨失吞吴。

**21、赠汪伦 李白**

李白乘舟将欲行，

忽闻岸上踏歌声。

桃花潭水深千尺，

不及汪伦送我情。

**22、黄鹤楼送孟浩然之广陵 李白**

故人西辞黄鹤楼，

烟花三月下扬州。
孤帆远影碧空尽，

惟见长江天际流。

**23、渡汉江 宋之问**

岭外音书断，经冬复立春。

近乡情更怯，不敢问来人。

**24、宿建德江 孟浩然**

移舟泊烟渚，日暮客愁新。

野旷天低树，江清月近人。

**25、望庐山瀑布 李白**

日照香炉生紫烟，

遥看瀑布挂前川。

飞流直下三千尺，

疑是银河落九天。

**26、游子吟 孟郊**

慈母手中线，游子身上衣。

临行密密缝，意恐迟迟归。

谁言寸草心，报得三春晖。

**27、夜宿山寺 李白**

危楼高百尺，手可摘星辰。

不敢高声语，恐惊天上人。

**28、乐游原 李商隐**

向晚意不适，驱车登古原。

夕阳无限好，只是近黄昏。

**29、终南望余雪 祖咏**终南阴岭秀，积雪浮云端。

林表明霁色，城中增暮寒。

**30、芙蓉楼送辛渐 王昌龄**

寒雨连江夜入吴，

平明送客楚山孤。

洛阳亲友如相问，

一片冰心在玉壶。

**31、山行 杜牧**

远上寒山石径斜，

白云生处有人家。

停车坐爱枫林晚，

霜叶红于二月花。

**32、忆江南 白居易**

江南好，风景旧曾谙。

日出江花红胜火，

春来江水绿如蓝。能不忆江南？

**33、从军行 王昌龄**

青海长云暗雪山,

孤城遥望玉门关。

黄沙百战穿金甲,

不破楼兰终不还。

**34、望天门山 李白**

天门中断楚江开,

碧水东流至此回。

两岸青山相对出,

孤帆一片日边来。

**35、中秋夜 李峤**

圆魄上寒空，皆言四海同。

安知千里外，不有雨兼风？

**36、登幽州台歌 陈子昂**

前不见古人，后不见来者。

念天地之悠悠， 独怆然而涕下。

**37、竹馆里 王维**

独坐幽篁里，弹琴复长啸，

深林人不知，明月来相照。

**38、小儿垂钓 胡令能**

蓬头稚子学垂纶,

侧坐莓苔草映身。

路人借问遥招手,

怕得鱼惊不应人。

**39、枫桥夜泊 张继**

月落乌啼霜满天，

江枫渔火对愁眠。

姑苏城外寒山寺，

夜半钟声到客船。

**40、出塞 王之涣**

黄河远上白云间，

一片孤城万仞山。

羌笛何须怨杨柳，

春风不度玉门关。

**41、赋得古原草送别 白居易**

离离原上草，一岁一枯荣。

野火烧不尽，春风吹又生。

**42、过华清宫 杜牧**

长安回望绣成堆,

山顶千门次第开。

一骑红尘妃子笑,

无人知是荔枝来。

**43、画 王维**

远看山有色，近听水无声。

春去花还在，人来鸟不惊。

**44、离思 元稹**

曾经沧海难为水，

除却巫山不是云。

取次花丛懒回顾，

半缘修道半缘君。

**45、春日 朱熹**

胜日寻芳泗水滨，

无边光景一时新。

等闲识得东风面，

万紫千红总是春。

**46、小池 杨万里**

泉眼无声惜细流，

树阴照水爱晴柔。

小荷才露尖尖角，

早有蜻蜓立上头。

**47、独坐敬亭山 李白**

众鸟高飞尽， 孤云独去闲。

相看两不厌， 只有敬亭山。

**48、元日 王安石**

爆竹声中一岁除，

春风送暖入屠苏。

千门万户曈曈日，

总把新桃换旧符。

**49、绝句 杜甫**

 迟日江山丽，春风花草香。

泥融飞燕子，沙暖睡鸳鸯

**50、惠崇春江晚景 苏轼**

竹外桃花三两枝，

春江水暖鸭先知。

蒌蒿满地芦芽短，

正是河豚欲上时。

**51、江上渔者 范仲淹**

江上往来人，但爱鲈鱼美。

君看一叶舟，出没风波里。

**52、题西林壁 苏轼**

横看成岭侧成峰，

远近高低各不同。

不识庐山真面目，

只缘身在此山中。

**53、竹枝词 刘禹锡**

杨柳青青江水平，

闻郎岸上踏歌声。

东边日出西边雨，

道是无晴却有晴。

**54、梅花 王安石**

墙角数枝梅，凌寒独自开。

遥知不是雪，为有暗香来。

**55、饮湖上初晴后雨 苏轼**

水光潋滟晴方好，

山色空蒙雨亦奇。

欲把西湖比西子，

淡妆浓抹总相宜。

**56、塞下曲 卢纶**

林暗草惊风， 将军夜引弓。

平明寻白羽， 没在石棱中。

**57、寒食 韩翃**

春城无处不飞花，

寒食东风御柳斜。

日暮汉宫传蜡烛，

轻烟散入五侯家。

**58、送元二使安西 王维**

渭城朝雨浥轻尘，

客舍青青柳色新。

劝君更进一杯酒，

西出阳关无故人。

**59、别董大 高适**

千里黄云白日曛，

北风吹雁雪纷纷。

莫愁前路无知己，

天下谁人不识君。

**60、秋夕 杜牧**

银烛秋光冷画屏，

轻罗小扇扑流萤。

天阶夜色凉如水，

坐看牵牛织女星。

**61、秋浦歌 李白**

白发三千丈，缘愁似个长。

不知明镜里，何处得秋霜。

**62、江南春 杜牧**

千里莺啼绿映红，

水村山郭酒旗风。

南朝四百八十寺，

多少楼台烟雨中。

**63、题临安邸 林升**

山外青山楼外楼，

西湖歌舞几时休?

暖风熏得游人醉，

直把杭州作汴州!

**64、滁州西涧 韦应物**

独怜幽草涧边生，

上有黄鹂深树鸣。

春潮带雨晚来急，

野渡无人舟自横。

**65、逢雪宿芙蓉山主人 刘长卿**

日暮苍山远，天寒白屋贫。

柴门闻犬吠，风雪夜归人。

**66、江畔独步寻花 杜甫**

黄四娘家花满蹊，

千朵万朵压枝低。

留连戏蝶时时舞，

自在娇莺恰恰啼。

**67、游园不值 叶绍翁**

应怜屐齿印苍苔，

小扣柴扉久不开。

春色满园关不住，

一枝红杏出墙来。

**68、已亥杂诗 龚自珍**

九州生气恃风雷，

万马齐喑究可哀。

我劝天公重抖擞，

不拘一格降人才。

**69、江南逢李龟年 杜甫**

岐王宅里寻常见，

崔九堂前几度闻。

正是江南好风景，

落花时节又逢君。

**70、四时田园杂兴 范成大**

昼出耘田夜绩麻，

村庄儿女各当家。

童孙未解供耕织，

也傍桑阴学种瓜

**71、凉州词 王翰**

葡萄美酒夜光杯，

欲饮琵琶马上催。

醉卧沙场君莫笑，

古来征战几人回。

**72、寄扬州韩绰判官 杜牧**

青山隐隐水迢迢，

秋尽江南草未凋。

二十四桥明月夜，

玉人何处教吹箫。

**73、晓出净慈寺送林子方 杨万里**

毕竟西湖六月中,

风光不与四时同。

接天莲叶无穷碧,

映日荷花别样红。

**74、大林寺桃花 白居易**

人间四月芳菲尽，

山寺桃花始盛开。

长恨春归无觅处，

不知转入此中来。

**75、泊船瓜洲 王安石**

京口瓜洲一水间，

钟山只隔数重山。

春风又绿江南岸，

明月何时照我还。

**76、墨梅 王冕**

吾家洗砚池头树，

个个花开淡墨痕。

不要人夸好颜色，

只留清气满乾坤。

**77、乌衣巷 刘禹锡**

朱雀桥边野草花，

乌衣巷口夕阳斜。

旧时王谢堂前燕，

飞入寻常百姓家。

**78、蜂 罗隐**

不论平地与山尖，

无限风光尽被占。

采得百花成蜜后，

为谁辛苦为谁甜?

**79、村居 高鼎**

草长莺飞二月天，

拂堤杨柳醉春烟。

儿童放学归来早，

忙趁东风放纸鸢。

**80、六月二十七日望湖楼醉书 苏轼**

黑云翻墨未遮山，

白雨跳珠乱入船。

卷地风来忽吹散，

望湖楼下水如天。

**81、竹石 郑燮**

咬定青山不放松，

立根原在破岩中。

千磨万击还坚劲，

任尔东西南北风。

**82、秋夜将晓出 陆游**

三万里河东入海，

五千仞岳上摩天。

遗民泪尽胡尘里，

南望王师又一年。

**83、风 李峤**

解落三秋叶，能开二月花。

过江千尺浪，入竹万竿斜。

**84、所见 袁枚**

牧童骑黄牛，歌声振林樾。

意欲捕鸣蝉，忽然闭口立。

**85、己亥杂诗**  **龚自珍**

浩荡离愁白日斜，

吟鞭东指即天涯。

落红不是无情物，

化做春泥更护花。

**86、马诗 李贺**

大漠沙如雪，燕山月似钩。

何当金络脑，快走踏清秋。

**87、一去二三里 邵康节**

一去二三里，烟村四五家。

亭台六七座，八九十枝花。

**88、赠刘景文 苏轼**

荷尽已无擎雨盖，

菊残犹有傲霜枝。

一年好景君须记，

最是橙黄橘绿时。

**89、劝学 颜真卿**

三更灯火五更鸡，

正是男儿读书时。

黑发不知勤学早，

白首方悔读书迟。

**90、宿新市徐公店 杨万里**

篱落疏疏一径深，

树头花落未成阴。

儿童急走追黄蝶，

飞入菜花无处寻。

**91、约客 赵师秀**

黄梅时节家家雨，

青草池塘处处蛙。

有约不来过夜半，

闲敲棋子落灯花。

**92、夜雨寄北 李商隐**

君问归期未有期，

巴山夜雨涨秋池。

何当共剪西窗烛，

却话巴山夜雨时。

**93、古朗月行 李白**

小时不识月，呼作白玉盘。

又疑瑶台镜，飞在青云端。

**94、嫦娥 李商隐**

云母屏风烛影深，

长河渐落晓星沉。

嫦娥应悔偷灵药，

碧海青天夜夜心。

**95、浪淘沙**  **刘禹锡**

九曲黄河万里沙，

浪淘风簸自天涯。

如今直上银河去，

同到牵牛织女家。

**96、塞下曲 卢纶**

月黑雁飞高，单于夜遁逃。

欲将轻骑逐，大雪满弓刀。

**97、山中送别 王维**

山中相送罢， 日暮掩柴扉。

春草明年绿， 王孙归不归?

**98、社日 王驾**

鹅湖山下稻粱肥，

豚栅鸡栖半掩扉。

桑柘影斜春社散，

家家扶得醉人归。

**99、赤壁 杜牧**

折戟沉沙铁未销，

自将磨洗认前朝。

东风不与周郎便，

铜雀春深锁二乔。